Richter, Ján, minister práce, sociálnych vecí a rodiny SR (2015-03-19):
Ďakujem pekne za slovo. Pán predseda, vážený pán poslanec, znovu vám sprostredkujem odpoveď, ktorú mi pripravili kolegovia z ministerstva zdravotníctva, rozsah zdravotnej starostlivosti uhrádzanej z verejného zdravotného poistenia služieb súvisiacich s poskytovaním zdravotnej starostlivosti ustanovenej zákonom č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a nariadením vlády č. 777/2004 Z. z., ktorým sa vydáva Zoznam chorôb, pri ktorých sa zdravotné výkony čiastočne uhrádzajú alebo sa neuhrádzajú na základe verejného zdravotného poistenia v znení neskorších predpisov. Osoby povinne zúčastnené na verejnom zdravotnom poistení musia platiť zdravotné poistenie a majú nárok na bezplatnú zdravotnú starostlivosť v rozsahu stanovenom zákonom, čo ustanovuje článok 40 Ústavy Slovenskej republiky. Z citovaného zákona uvádzam. Na základe verejného zdravotného poistenia sa plne uhrádzajú preventívne prehliadky, neodkladná zdravotná starostlivosť, ďalej, zdravotné výkony vedúce k zisteniu choroby, poskytované pri liečbe choroby uvedenej v Zozname prioritných chorôb, ktoré vedú, po prvé, k záchrane života, k vyliečeniu choroby, k zabráneniu vzniku závažných zdravotných komplikácií, k zabráneniu zhoršenia závažnosti choroby alebo k jej prechodu do chronického štádia, po piate, k zmierneniu prejavu choroby, po šieste, k účinnej prevencii vrátane podania očkovacej látky pri povinnom očkovaní. Zdravotné výkony v základnom prevedení poskytnuté v súvislosti so zubným kazom sa plne uhrádzajú na základe verejného zdravotného poistenia len vtedy, ak poistenec absolvoval v predchádzajúcom kalendárnom roku preventívnu prehliadku u zubného lekára. Ak poistenec vopred súhlasí s poskytnutím stomatologických výkonov alebo stomatologických výrobkov, ktoré sa neuhrádzajú na základe verejného zdravotného poistenia, zdravotná poisťovňa poskytnuté stomatologické výkony alebo stomatologické výrobky uhradí len v rozsahu stomatologických výkonov a stomatologických výrobkov uhrádzaných na základe verejného zdravotného poistenia a rozdiel úhrady uhradí poistenec, rozsah poskytnutých zdravotníckych výkonov podľa uvedeného ich cenu a výšku spoluúčasti poistenca na úhrade zdravotnej starostlivosti je poistenec alebo jeho zákonný zástupca povinný potvrdiť svojím podpisom ošetrujúcemu lekárovi bezprostredne po ich poskytnutí, po ďalšie, zdravotná starostlivosť v súvislosti s utajeným pôrodom, umelé prerušenie tehotenstva a sterilizácia sa vykonajú zo zdravotníckej indikácie, neodkladná zdravotná starostlivosť, ktorá patrí do rozsahu zdravotnej starostlivosti uhrádzanej na základe verejného zdravotného poistenia v Slovenskej republike, poskytnutá pri náhlom ochorení alebo stave ohrozujúcom život, ku ktorému dôjde v cudzine, po ďalšie, zdravotná starostlivosť poskytnutá v inom členskom štáte Európskej únie v rozsahu podľa osobitných predpisov za podmienok ustanovených osobitným predpisom, po ďalšie, cezhraničná zdravotná starostlivosť, ktorá patrí do rozsahu zdravotnej starostlivosti uhrádzanej na základe verejného zdravotného poistenia v Slovenskej republike, poskytnutá v inom členskom štáte Európskej únie v rozsahu za podmienok ustanovených osobitným predpisom, zdravotné výkony ošetrovateľskej starostlivosti v zariadeniach sociálnych služieb a v zariadeniach sociálnoprávnej ochrany detí a sociálnej kurately podľa prílohy č. 7. Plne alebo čiastočne sa uhrádza kúpeľná starostlivosť, ak nadväzuje na predchádzajúcu ambulantnú zdravotnú starostlivosť alebo ústavnú zdravotnú starostlivosť, pričom choroby, indikačné podmienky a dĺžka liečebného pobytu sú uvedené v Indikačnom zozname pre kúpeľnú starostlivosť. Spoluúčasť poistenca upravuje nariadenie vlády Slovenskej republiky č. 777/2004 Z. z. a zákon č. 577/2004 Z. z. Na základe verejného zdravotného poistenia a) sa neuhrádza zdravotná starostlivosť, ktorá nie je indikovaná zo zdravotných dôvodov, b) neuhrádzajú sa náklady spojené s klinickým skúšaním, c) neuhrádza sa zdravotná starostlivosť spojená s liečbou komplikácií alebo následkov vzniknutých v dôsledku klinického skúšania a d) neuhrádzajú sa náklady na vydanie písomného vyjadrenia, či osoba, ktorá je zjavne pod vplyvom alkoholických nápojov, omamných látok, psychotropných látok alebo liekov zranená alebo ktorá upozorní na svoju závažnú chorobu alebo zranenie, môže byť umiestnená v cele policajného zaistenia vrátane zdravotných výkonov potrebných na vydanie takéhoto písomného vyjadrenia. Tieto náklady hradí štát prostredníctvom Ministerstva vnútra Slovenskej republiky.“ Ďakujem, pán predsedajúci, skončil som.